નાશિકના પંચવટી વિસ્તારમાં આવેલા અમરધામ સ્મશાનગૃહમાં છેલ્લા એક દસકાથી વધુ સમયથી સુનીતા મૃતકોના અગ્નિસંસ્કારની જવાબદારી નિભાવી રહી છે. તેને માટે આ અત્યંત પવિત્ર કાર્ય છે. અહીં દરરોજ લગભગ પાંચ મૃતદેહો અંતિમવિધિ માટે લાવવામાં આવે છે. એમાં સુનીતા પરિવારની મદદ માટે હાજર હોય એટલું જ નહીં, સ્મશાનગૃહ પાસે જ આવેલી તેની દુકાનમાં તે અંતિમવિધિને લગતી માહિતી-પુસ્તિકા પણ ત્યાં અવરજવર કરતા લોકોને વહેંચે છે. તે કહે છે, ‘મારા પિતા અગ્નિસંસ્કારમાં વપરાતાં લાકડાં વેચવાનું કામ કરતા હતા એટલે લગભગ ૧૦ વર્ષની હતી ત્યારથી મૃત્યુ પામનાર વ્યક્તિની અંતિમવિધિમાં શું-શું થાય એ જોતી આવી છું. મને તો ખબર પણ નથી કે ક્યારે મને મૃત્યુ પામનાર વ્યક્તિઓ માટેનો લગાવ થઈ ગયો અને ક્યારે હું એ કાર્યમાં જોડાઈ ગઈ.’